CELEX: 32022D0696
Language: fi
Date: 2022-04-29 00:00:00
Title: Komission täytäntöönpanopäätös (EU) 2022/696, annettu 29 päivänä huhtikuuta 2022, Irlannin pyytämän poikkeuksen myöntämisestä vesien suojelemisesta maataloudesta peräisin olevien nitraattien aiheuttamalta pilaantumiselta annetun neuvoston direktiivin 91/676/ETY nojalla (tiedoksiannettu numerolla C(2022) 2596) (Ainoastaan englannin- ja iirinkieliset tekstit ovat todistusvoimaisia)

3.5.2022   
               
               
                  FI
               
               
                  Euroopan unionin virallinen lehti
               
               
                  L 129/37
               
            
         KOMISSION TÄYTÄNTÖÖNPANOPÄÄTÖS (EU) 2022/696,
         annettu 29 päivänä huhtikuuta 2022,
         Irlannin pyytämän poikkeuksen myöntämisestä vesien suojelemisesta maataloudesta peräisin olevien nitraattien aiheuttamalta pilaantumiselta annetun neuvoston direktiivin 91/676/ETY nojalla
         
            
               (tiedoksiannettu numerolla C(2022) 2596)
            
         
         (Ainoastaan englannin- ja iirinkieliset tekstit ovat todistusvoimaisia)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon vesien suojelemisesta maataloudesta peräisin olevien nitraattien aiheuttamalta pilaantumiselta 12 päivänä joulukuuta 1991 annetun neuvoston direktiivin 91/676/ETY (1) ja erityisesti sen liitteessä III olevan 2 kohdan kolmannen alakohdan,
         sekä katsoo seuraavaa:
         
                     (1)
                  
                  
                     Direktiivissä 91/676/ETY vahvistetaan säännöt vesien suojelemisesta maataloudesta peräisin olevien nitraattien aiheuttamalta pilaantumiselta.
                  
               
                     (2)
                  
                  
                     Direktiivin 91/676/ETY liitteessä III olevassa 2 kohdassa säädetään, että jäsenvaltioiden, jotka aikovat levittää enemmän kuin 170 kilogrammaa typpeä sisältävän määrän karjanlantaa hehtaaria kohden, on asetettava lantamäärä sellaiseksi, ettei se vaaranna direktiivin 1 artiklassa säädettyjen tavoitteiden saavuttamista. Lantamäärät on perusteltava puolueettomin perustein.
                  
               
                     (3)
                  
                  
                     Komissio hyväksyi 22 päivänä lokakuuta 2007 päätöksen 2007/697/EY (2) Irlannin direktiivin 91/676/ETY nojalla pyytämän poikkeuksen myöntämisestä. Päätöksellä sallitaan tietyin edellytyksin se, että vuosittain käytetään enintään 250 kilogramman suuruinen määrä karjanlannasta peräisin olevaa typpeä hehtaaria kohden tiloilla, joista vähintään 80 prosenttia on nurmea, Irlannin toimintaohjelman puitteissa, sellaisena kuin se on täytäntöönpantuna Irlannissa European Communities (Good Agricultural Practice for Protection of Waters) Regulations 2006 -säädöksellä (3).
                  
               
                     (4)
                  
                  
                     Komissio hyväksyi 24 päivänä helmikuuta 2011 päätöksen 2011/127/EU (4), jolla muutetaan päätöstä 2007/697/EY ja pidennetään poikkeuksen voimassaolo 31 päivään joulukuuta 2013. Päätöstä sovelletaan Irlannin toimintaohjelman puitteissa, sellaisena kuin se on täytäntöönpantuna Irlannissa European Communities (Good Agricultural Practices for Protection of Waters) Regulations 2010 -säädöksellä (5).
                  
               
                     (5)
                  
                  
                     Komissio hyväksyi 27 päivänä helmikuuta 2014 täytäntöönpanopäätöksen 2014/112/EU (6) Irlannin direktiivin 91/676/ETY nojalla pyytämän poikkeuksen myöntämisestä. Päätöksellä sallitaan tietyin edellytyksin se, että vuosittain käytetään enintään 250 kilogramman suuruinen määrä karjanlannasta peräisin olevaa typpeä hehtaaria kohden tiloilla, joista vähintään 80 prosenttia on nurmea, Irlannin toimintaohjelman puitteissa, sellaisena kuin se on täytäntöönpantuna Irlannissa European Communities (Good Agricultural Practice for Protection of Waters) Regulations 2014 -säädöksellä (7).
                  
               
                     (6)
                  
                  
                     Komissio hyväksyi 8 päivänä helmikuuta 2018 täytäntöönpanopäätöksen (EU) 2018/209 (8) Irlannin direktiivin 91/676/ETY nojalla pyytämän poikkeuksen myöntämisestä. Päätöksellä sallitaan tietyin edellytyksin se, että vuosittain käytetään enintään 250 kilogramman suuruinen määrä karjanlannasta peräisin olevaa typpeä hehtaaria kohden tiloilla, joista vähintään 80 prosenttia on nurmea, Irlannin toimintaohjelman puitteissa, sellaisena kuin se on täytäntöönpantuna Irlannissa European Union (Good Agricultural Practice for Protection of Waters) Regulations 2017 -säädöksellä (9). Täytäntöönpanopäätöksen (EU) 2018/209 voimassaolo päättyi 31 päivänä joulukuuta 2021.
                  
               
                     (7)
                  
                  
                     Täytäntöönpanopäätöksellä (EU) 2018/209 myönnetty poikkeus koski vuonna 2020 noin 6 016:ta tilaa eli noin 4,9:ää prosenttia tiloista, joilla on laiduntavia eläimiä, 15,9:ää prosenttia kaikista nautaeläinyksiköistä sekä 9,6:ta prosenttia maatalousmaan kokonaisnettomäärästä Irlannissa.
                  
               
                     (8)
                  
                  
                     Irlanti esitti komissiolle 14 päivänä lokakuuta 2021 pyynnön direktiivin 91/676/ETY liitteessä III olevan 2 kohdan kolmannen alakohdan nojalla myönnetyn poikkeuksen jatkamisesta.
                  
               
                     (9)
                  
                  
                     Irlanti on hyväksynyt European Union (Good Agricultural Practice for Protection of Waters) Regulations 2022 -säädöksen (10) mukaisesti uuden toimintaohjelman, johon sisältyy lisätoimenpiteitä ja tehostettuja toimenpiteitä direktiivin 91/676/ETY noudattamiseksi.
                  
               
                     (10)
                  
                  
                     Irlanti soveltaa toimintaohjelmaa direktiivin 91/676/ETY 5 artiklan 2 kohdan mukaisesti koko alueellaan.
                  
               
                     (11)
                  
                  
                     Irlannin direktiivin 91/676/ETY 10 artiklassa vaaditun raportointivelvoitteen mukaisesti toimittamat tiedot osoittavat, että kaudella 2016–2019 vesien laatu oli yleisesti ottaen hyvä. Tältä osin 98,5 prosentissa kaikista Irlannin pohjaveden seuranta-asemista keskimääräiset nitraattipitoisuudet olivat alle 50 milligrammaa litrassa, ja näistä seuranta-asemista 81,5 prosentissa keskimääräiset nitraattipitoisuudet olivat alle 25 milligrammaa litrassa. Kaikilla Irlannin pintaveden seuranta-asemilla keskimääräiset nitraattipitoisuudet olivat alle 50 milligrammaa litrassa, ja näistä seuranta-asemista 99,2 prosentissa keskimääräiset nitraattipitoisuudet olivat alle 25 milligrammaa litrassa. Lisäksi 14 prosentissa pintaveden seuranta-asemista raportoitiin rehevöitymisestä ja 10 prosentissa rehevöitymisen riskistä. Muutossuuntausten osalta 37,5 prosenttia pohjaveden seuranta-asemista ilmoitti nitraattipitoisuuden lisääntyneen, 45,5 prosenttia nitraattipitoisuuden pysyneen vakaana ja 17 prosenttia nitraattipitoisuuden vähentyneen. Pintaveden seuranta-asemista 11,1 prosenttia ilmoitti nitraattipitoisuuden lisääntyneen, 86,2 prosenttia nitraattipitoisuuden pysyneen vakaana ja 2,8 prosenttia nitraattipitoisuuden vähentyneen.
                  
               
                     (12)
                  
                  
                     Karjan määrä on lisääntynyt Irlannissa viime vuosina. Nautaeläinten määrä on lisääntynyt 4,78 prosenttia, sikojen määrä 2,81 prosenttia ja lampaiden määrä 0,54 prosenttia vuosista 2012–2015 vuosiin 2016–2019 eli edellisen raportointikauden kasvusuuntaus on jatkunut. Karjanlannasta aiheutuva keskimääräinen typpikuormitus vuosina 2016–2018 oli 117 kilogrammaa typpeä hehtaaria kohden verrattuna vuosiin 2012–2015, jolloin se oli 104 kilogrammaa typpeä hehtaaria kohden. Keskimääräinen fosforikuormitus vuosina 2016–2018 oli 14 kilogrammaa fosforia hehtaaria kohden verrattuna vuosiin 2012–2015, jolloin se oli 15 kilogrammaa fosforia hehtaaria kohden. Kemiallisten typpilannoitteiden keskimääräinen käyttö lisääntyi 13 prosenttia vuosina 2016–2019 verrattuna vuosiin 2012–2015. Kemiallisten fosforilannoitteiden keskimääräinen käyttö lisääntyi 24 prosenttia vuosina 2016–2019 verrattuna vuosiin 2012–2015. Keskimääräinen fosforiylijäämä vuosina 2016–2018 oli 23,1 kilogrammaa fosforia hehtaaria kohden verrattuna vuosiin 2012–2015, jolloin se oli 20 kilogrammaa fosforia hehtaaria kohden. Keskimääräinen typpiylijäämä vuosina 2016–2018 oli 62,3 kilogrammaa typpeä hehtaaria kohden verrattuna vuosiin 2012–2015, jolloin se oli 44,8 kilogrammaa typpeä hehtaaria kohden.
                  
               
                     (13)
                  
                  
                     Irlannissa 92 prosenttia maatalousmaasta on nurmea. Kaiken kaikkiaan 67 prosenttia maa-alasta viljellään laajaperäisesti, joten eläintiheys on suhteellisen alhainen ja lannoitteita käytetään vähän. Maa-alasta 33 prosenttia kuuluu maatalouden ympäristöohjelmiin (maaseutuympäristön suojeluohjelma), ja ainoastaan 14 prosenttia viljellään voimaperäisesti. Peltoviljelyn osuus maatalousmaan käytöstä on 6,6 prosenttia. Nurmella kemiallisista lannoitteista on peräisin keskimäärin 78,3 kilogrammaa typpeä hehtaaria kohden ja 8,6 kilogrammaa fosforia hehtaaria kohden.
                  
               
                     (14)
                  
                  
                     Irlannin ilmastolle on luonteenomaista tasaisesti ympäri vuoden jakautuva sade ja suhteellisen vähäiset vuotuiset lämpötilavaihtelut. Tämän vuoksi nurmen kasvukausi on pitkä: vaihtelee 330 päivästä vuodessa maan lounaisosissa noin 250 päivään maan koillisosissa (11).
                  
               
                     (15)
                  
                  
                     Irlannin toimittamista asiaa tukevista tiedoista käy ilmi, että ehdotettu 250 kilogrammaa typpeä hehtaaria kohden vuosittain tiloilla, joista vähintään 80 prosenttia on nurmea, on puolueettomasti perusteltavissa esimerkiksi pitkillä kasvukausilla ja runsaasti typpeä kuluttavien nurmikasvien hyvätuottoisilla kasvustoilla.
                  
               
                     (16)
                  
                  
                     Tutkittuaan Irlannin pyynnön direktiivin 91/676/ETY liitteessä III olevan 2 kohdan kolmannen alakohdan mukaisesti ja otettuaan huomioon Irlannin toimintaohjelman sekä päätöksillä 2007/697/EY, täytäntöönpanopäätöksillä 2014/112/EU ja (EU) 2018/209 myönnetystä poikkeuksesta saadut kokemukset komissio katsoo, että Irlannin kaavailema karjanlannan määrä, joka vastaa 250:tä kilogrammaa typpeä hehtaaria kohden vuosittain, ei estä direktiivissä 91/676/ETY säädettyjen tavoitteiden saavuttamista, kunhan luvan piiriin kuuluviin viljelijöihin sovellettavat tietyt tiukat ehdot täyttyvät.
                  
               
                     (17)
                  
                  
                     Johdanto-osan 11–13 kappaleessa mainittujen tietojen perusteella tässä päätöksessä säädettyjä edellytyksiä olisi tiukennettava täytäntöönpanopäätöksessä (EU) 2018/209 säädettyihin edellytyksiin verrattuna. Vahvistettujen edellytysten sekä seuranta- ja valvontajärjestelmien olisi oltava riittäviä sen varmistamiseksi, että tämä poikkeus on yhdenmukainen vesipolitiikan puitedirektiivin (12) oikeudellisesti sitovien tavoitteiden, taakanjakoasetuksen (13) yhä korkeampien tavoitetasojen sekä ravinteiden aiheuttamaa pilaantumista koskevien Euroopan vihreän kehityksen ohjelman tavoitteiden kanssa
                  
               
                     (18)
                  
                  
                     Lannan ja muiden lannoitteiden käytön osalta olisi toteuttava lisätoimenpiteitä. Näillä toimenpiteillä olisi edistettävä ravinnehuollon parantamista optimoidun lannoituksen ja lannoitteiden käytön rajoittamisen avulla. Tässä päätöksessä lueteltujen toimenpiteiden olisi täydennettävä toimenpiteitä, joita jo sovelletaan hyvää maatalouskäytäntöä koskevien sääntöjen mukaisesti.
                  
               
                     (19)
                  
                  
                     Vuotuisia hallinnollisia tarkastuksia ja viljelystarkastuksia olisi lisättävä kattamaan kymmenen prosenttia tiloista, jotka kuuluvat luvan piiriin. Viljelystarkastusten olisi perustuttava luotettaviin menetelmiin kuten riskiarviointiin, pistokoetarkastuksiin ja aikaisempien vuosien tarkastusten tuloksiin. Kansallisten viranomaisten olisi tarkasteltava uudelleen paikallisten viranomaisten toteuttamaa maatalouden tarkastusohjelmaa sekä tarkastusten suorittamiseen vaadittavia resursseja. Varoittavia (myös taloudellisia) seuraamuksia olisi sovellettava. Kansalaisten, kansalaisjärjestöjen tai väärinkäytösten paljastajien tekemiä vaatimustenvastaisuuksia koskevien valitusten tai ilmoitusten jatkotoimista olisi huolehdittava.
                  
               
                     (20)
                  
                  
                     Irlannin viranomaisten olisi tehtävä nitraattipitoisuutta ja rehevöitymistilannetta koskeva veden laadun kaksivuotinen uudelleentarkastus vuonna 2023. Alkaen vuodesta 2024 alueilla, joilla seurantatiedot paljastavat tilanteen heikentymisen, vesistöjen pilaantumisen tai pilaantumisriskin nitraattipitoisuuksien tai rehevöitymisen osalta, levitettävän lannan enimmäismäärää olisi alennettava 220 kilogrammaan typpeä hehtaaria kohden.
                  
               
                     (21)
                  
                  
                     Direktiivin 91/676/ETY mukaisia nitraattipitoisuuden ja rehevöitymistilanteen seurantaa koskevia vaatimuksia sovelletaan edelleen. Kaksivuotisen uudelleentarkastuksen olisi perustuttava seurannasta saatuihin tietoihin. Lisäseuranta ja vuosittainen raportointi poikkeuksen soveltamisalaan kuuluvilla alueilla on tarpeen.
                  
               
                     (22)
                  
                  
                     Euroopan parlamentin ja neuvoston direktiivissä 2007/2/EY (14) vahvistetaan yleiset säännöt unionin ympäristöpolitiikkoja ja ympäristöön mahdollisesti vaikuttavia politiikkoja tai toimintoja tukevan unionin paikkatietoinfrastruktuurin perustamisesta. Tämän päätöksen mukaisesti kerättyjen paikkatietojen olisi tapauksen mukaan oltava kyseisen direktiivin säännösten mukaisia. Hallinnollisen taakan vähentämiseksi ja tietojen yhdenmukaisuuden parantamiseksi Irlannin on tämän päätöksen nojalla tarvittavia tietoja kerätessään käytettävä tietoja, jotka on hankittu Euroopan parlamentin ja neuvoston asetuksen (EU) N:o 1306/2013 V osaston II luvun mukaisesti perustetun yhdennetyn hallinto- ja valvontajärjestelmän puitteissa (15).
                  
               
                     (23)
                  
                  
                     Tässä päätöksessä säädetty poikkeus ei vaikuta Irlannin velvollisuuteen soveltaa neuvoston direktiiviä 92/43/ETY (16), mukaan lukien Euroopan unionin tuomioistuimen tuomio asiassa C-293/17, Coöperatie Mobilisation for the Environment ja Vereniging Leefmilieu (17), ja erityisesti tulkinta kyseisen direktiivin 6 artiklan 3 kohdasta.
                  
               
                     (24)
                  
                  
                     Tämän päätöksen 6–9 artiklassa säädetyt edellytykset ovat pakollisia kaikille poikkeuksen nojalla luvan piiriin kuuluville nurmitiloille. Siksi näitä edellytyksiä pidetään pakollisina standardeina ja vaatimuksina, jotka on vahvistettu kansallisessa lainsäädännössä kyseisille yksiköille Euroopan parlamentin ja neuvoston asetuksen (EU) 2021/2115 (18) 12 ja 13 artiklan mukaisesti.
                  
               
                     (25)
                  
                  
                     Tässä päätöksessä säädetyt toimenpiteet ovat direktiivin 91/676/ETY 9 artiklalla perustetun nitraattikomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Poikkeus
            Myönnetään tämän päätöksen 4–12 artiklassa säädetyin edellytyksin Irlannin 14 päivänä lokakuuta 2021 päivätyllä kirjeellä pyytämä poikkeus sen sallimiseksi, että maahan levitetään karjanlannan sisältämää typpeä suurempi määrä kuin direktiivin 91/676/ETY liitteessä III olevan 2 kohdan toisen alakohdan ensimmäisessä virkkeessä säädetty 170 kilogrammaa typpeä.
         
         
            2 artikla
            Määritelmät
            Tässä päätöksessä tarkoitetaan
            
                        a)
                     
                     
                        ’nurmella’ pysyvää nurmea tai lyhytikäistä, alle nelivuotista laidunmaata;
                     
                  
                        b)
                     
                     
                        ’nurmitiloilla’ tiloja, joiden lannanlevitykseen käytettävissä olevan maatalousmaan pinta-alasta vähintään 80 prosenttia on nurmea;
                     
                  
                        c)
                     
                     
                        ’laiduntavalla karjalla’ nautakarjaa (lukuun ottamatta lihavasikoita), lampaita, peuroja, vuohia ja hevosia;
                     
                  
                        d)
                     
                     
                        ’lohkolla’ yksittäistä peltoa tai peltojen ryhmää, joiden sato, maaperätyyppi ja lannoituskäytännöt ovat samanlaiset;
                     
                  
                        e)
                     
                     
                        ’lannoitussuunnitelmalla’ ravinteiden suunniteltua käyttöä ja saatavuutta koskevaa ennakkolaskelmaa;
                     
                  
                        f)
                     
                     
                        ’lannoitekirjanpidolla’ ravinnetasetta, joka perustuu ravinteiden todelliseen käyttöön ja hyödyntämiseen;
                     
                  
                        g)
                     
                     
                        ’yhteismaalla’ maalohkoa, joka on kahden tai useamman henkilön käytössä jaetusti tai yhdessä ja joka on alun perin ostettu Irish Land Commission -komitealta Land Purchase ACTS -lain mukaisesti, mukaan lukien maat, joihin kahdella tai useammalla henkilöllä on laiduntamis- tai turpeennosto-oikeus.
                     
                  
         
            3 artikla
            Soveltamisala
            Edellä olevan 1 artiklan mukaista poikkeusta sovelletaan nurmitiloihin, joille on myönnetty lupa 5 artiklan mukaisesti, jäljempänä ’lupa’.
         
         
            4 artikla
            Vuosittainen hakemus ja sitoumus
            
               1.   Nurmiviljelijöiden, jotka haluavat käyttää hyväkseen poikkeusta, on toimitettava vuosittain toimivaltaisille viranomaisille hakemus saadakseen luvan, joka oikeuttaa levittämään enintään 250 kilogrammaa typpeä sisältävän määrän karjanlantaa hehtaaria kohden vuodessa. Hakemukseen on sisällyttävä ilmoitus, jossa nurmiviljelijä sitoutuu kaikkiin 11 artiklassa säädettyihin tarkastuksiin.
            
            
               2.   Hakijan on 1 kohdassa viitatussa hakemuksessa sitouduttava kirjallisesti täyttämään 6–9 artiklassa säädetyt edellytykset.
            
         
         
            5 artikla
            Lupien myöntäminen
            Luvat, jotka oikeuttavat levittämään nurmitiloilla enintään 250 kilogrammaa typpeä sisältävän määrän karjanlantaa hehtaaria kohden vuodessa, on myönnettävä 6–9 artiklassa säädettyjen edellytysten mukaisesti.
         
         
            6 artikla
            Lannan ja muiden lannoitteiden käytön edellytykset
            
               1.   Nurmitiloilla saa vuosittain levittää maahan enintään sellaisen määrän laiduntavan karjan lantaa, mukaan lukien eläinten itsensä levittämä määrä, joka sisältää enintään 250 kilogrammaa typpeä hehtaaria kohden vuodessa, ja lisäksi on noudatettava 2–6 kohdassa säädettyjä edellytyksiä. Kaksivuotisen uudelleentarkastelun seurauksena vuodesta 2024 alkaen tämä enimmäismäärä ei saa ylittää 220 kilogrammaa typpeä hehtaaria kohden vuodessa alueilla, joita tarkoitetaan 12 artiklassa.
            
            
               2.   Lisättävän typen kokonaismäärä ei saa ylittää kunkin kasvuston ennakoitua ravinnetarvetta eikä nurmitiloihin sovellettavaa enimmäislannoitemäärää, joka on vahvistettu nitraatteja koskevassa toimintaohjelmassa, ja siinä on otettava huomioon maaperästä saatava typpi. Levitettävän typen kokonaismäärän on vaihdeltava eläintiheyden ja nurmen tuottavuuden mukaan.
            
            
               3.   Kullakin nurmitilalla on laadittava ja säilytettävä lannoitussuunnitelma, jossa esitetään kyseisen viljelymaan viljelykierto sekä suunniteltu lannan ja muiden lannoitteiden käyttö. Suunnitelman on oltava käytettävissä nurmitilalla kunakin kalenterivuotena ennen kyseisen vuoden 1 päivää maaliskuuta. Suunnitelmaan on sisällyttävä ainakin seuraavat:
               
                           a)
                        
                        
                           viljelykiertosuunnitelma, jossa eritellään
                           
                                       i)
                                    
                                    
                                       nurmella olevien lohkojen pinta-ala;
                                    
                                 
                                       ii)
                                    
                                    
                                       muilla kasveilla kuin nurmella olevien lohkojen pinta-ala;
                                    
                                 
                                       iii)
                                    
                                    
                                       yksittäisten lohkojen sijainti karttaluonnoksena;
                                    
                                 
                     
                           b)
                        
                        
                           eläinten lukumäärä nurmitilalla;
                        
                     
                           c)
                        
                        
                           eläinsuojaa ja lannan varastointia koskevan järjestelmän kuvaus käytettävissä olevan lantavaraston koko mukaan luettuna;
                        
                     
                           d)
                        
                        
                           nurmitilalla tuotetun lannan sisältämää typpeä ja fosforia koskeva laskelma;
                        
                     
                           e)
                        
                        
                           nurmitilan ulkopuolelle toimitettavan tai nurmitilalle tuotavan lannan määrä, laji ja ominaispiirteet;
                        
                     
                           f)
                        
                        
                           arvio viljelykasvien tarvitsemista typen ja fosforin määristä kullakin lohkolla;
                        
                     
                           g)
                        
                        
                           maaperän typen ja fosforin määrää koskevien maaperäanalyysien tulokset, jos tällaisia analyysejä on tehty;
                        
                     
                           h)
                        
                        
                           käytettävien lannoitteiden luonne;
                        
                     
                           i)
                        
                        
                           lannan sisältämän typen ja fosforin levitystä koskeva laskelma kultakin lohkolta;
                        
                     
                           j)
                        
                        
                           kemiallisten ja muiden lannoitteiden sisältämän typen ja fosforin levitystä koskeva laskelma kultakin lohkolta.
                        
                     Lannoitussuunnitelma on tarkistettava seitsemän päivän kuluessa nurmitilan maatalouskäytännöissä tapahtuneista muutoksista.
               Kunkin nurmitilan osalta on laadittava ja pidettävä lannoitekirjanpitoa, joka sisältää typen ja fosforin lisäyksiin sekä likavesien hoitoon liittyvät tiedot. Kirjanpito on toimitettava toimivaltaiselle viranomaiselle kalenterivuosittain viimeistään seuraavan kalenterivuoden 31 päivänä maaliskuuta.
               Kalkitusohjelma hyväksytään ravinnehuoltosuunnitelman perusteella, ja se on yhdistettävä maaperäanalyysien tuloksiin.
            
            
               4.   Karjanlantaa ei saa levittää syksyllä ennen nurmen muokkausta.
            
            
               5.   Vähintään 50 prosenttia nurmitilalla tuotetusta lietelannasta on levitettävä 15 päivään kesäkuuta mennessä. Lietelannan levityksessä on käytettävä vähäpäästöisiä lannanlevityslaitteita.
            
            
               6.   Sallittu laiduntamistiheys yhteismaiden alueella ei saa ylittää 50:tä kilogrammaa typpeä hehtaaria kohden. Kemiallisten lannoitteiden käyttö on kielletty yhteismaiden alueella.
            
         
         
            7 artikla
            Maanäytteiden ottoa ja analyysejä koskevat edellytykset
            
               1.   Jokaisen nurmitilan osalta on säännöllisin väliajoin tehtävä maaperän typpi- ja fosforianalyysit.
            
            
               2.   Näytteenotto ja analyysi on tehtävä vähintään neljän vuoden välein kullakin viljelykierron ja maaperän ominaisuuksien suhteen samankaltaisella nurmitilan osalla.
            
            
               3.   Analyyseja on tehtävä vähintään yksi tilan kultakin viiden hehtaarin viljelyalalta.
            
            
               4.   Nurmitilan maaperän typpi- ja fosforianalyysin tulosten on oltava saatavilla tarkastusta varten.
            
         
         
            8 artikla
            Maankäyttöä koskevat edellytykset
            
               1.   Viljelijöiden, jotka haluavat kyntää nurmea, on tehtävä se 1 päivän maaliskuuta ja 31 päivän toukokuuta välisenä aikana.
            
            
               2.   Kaikilla maaperätyypeillä on välittömästi mutta viimeistään kolme viikkoa nurmen kyntämisen jälkeen viljeltävä runsaasti typpeä tarvitsevia kasveja.
            
            
               3.   Viljelykiertoon ei saa sisältyä ilmakehän typpeä sitovia palko- tai muita kasveja. Tämä ei kuitenkaan koske apilaa nurmessa, jossa apilan osuus on alle 50 prosenttia, eikä muita palkokasveja, joiden aluskasvina käytetään nurmikasveja.
            
            
               4.   Kaikissa nurmitilan nurmen uudelleenkylvöissä on käytettävä vähintään 1,5 kilogrammaa paljaita apilansiemeniä hehtaaria kohden tai 2,5 kilogrammaa pelletoitua apilaa hehtaaria kohden.
            
            
               5.   Lohkot on aidattava niin, että karjan ja vesistöjen välinen etäisyys on vähintään 1,5 metriä, ja juomapisteet on asennettava vähintään 20 metrin etäisyydelle vesistöstä.
            
         
         
            9 artikla
            Karjanruokintaa koskeva edellytys
            Vuosittain laiduneläinten väkirehun sallitaan sisältävän enintään 15 prosenttia raakavalkuaista 15 päivän huhtikuuta ja 30 päivän syyskuuta välisenä aikana.
         
         
            10 artikla
            Seuranta
            
               1.   Toimivaltaisten viranomaisten on varmistettava, että vuosittain laaditaan kartat, joista ilmenevät seuraavat seikat:
               
                           a)
                        
                        
                           kussakin kreivikunnassa (county) luvan piiriin kuuluvien nurmitilojen prosenttiosuus;
                        
                     
                           b)
                        
                        
                           kussakin kreivikunnassa (county) luvan piiriin kuuluvan karjan prosenttiosuus;
                        
                     
                           c)
                        
                        
                           kussakin kreivikunnassa (county) luvan piiriin kuuluvan maatalousmaan prosenttiosuus;
                        
                     
                           d)
                        
                        
                           paikallinen maankäyttö.
                        
                     
            
               2.   Toimivaltaisten viranomaisten on seurattava juurivyöhykkeen vettä, pintavesiä ja pohjavettä. Heidän on myös toimitettava komissiolle tietoja, sekä poikkeukseen liittyvien olosuhteiden että tavanomaisten olosuhteiden osalta, juurivyöhykkeen veden typpi- ja fosforipitoisuudesta sekä pohjaveden ja pintavesien nitraattipitoisuuksista.
            
            
               3.   Seurantaa on tehtävä sekä yksittäisten tilojen pelloilla että maatalousalueiden valuma-alueiden seurantapaikoissa. Seurantapaikkojen on oltava pääasiallisten maannosten, voimaperäistämisasteiden, vallitsevien lannoituskäytäntöjen ja pääasiallisten viljelykasvien osalta edustavia.
            
            
               4.   Toimivaltaisten viranomaisten on tehostettava veden laadun seurantaa kaikkein pilaantumisalttiimpien vesistöjen lähistöllä sijaitsevilla maatalousalueiden valuma-alueilla.
            
            
               5.   Toimivaltaisten viranomaisten on tehtävä tutkimuksia paikallisesta maankäytöstä, viljelykierroista ja maatalouskäytännöistä lupien piiriin kuuluvien nurmitilojen osalta.
            
            
               6.   Edellä 7 artiklan 1, 2 ja 3 kohdassa tarkoitetuista ravinneanalyyseista saatuja tietoja on käytettävä mallipohjaisissa laskelmissa, joilla lasketaan nitraatti- ja fosforihävikin suuruus lupien piiriin kuuluvilla nurmitiloilla.
            
         
         
            11 artikla
            Tarkastukset
            
               1.   Toimivaltaisten viranomaisten on tehtävä kaikkien lupahakemusten osalta hallinnollisia tarkastuksia, joilla arvioidaan 6–9 artiklassa säädettyjen edellytysten täyttyminen. Jos tarkastuksessa ilmenee, että edellytykset eivät täyty, hakemus on hylättävä ja hakijalle on ilmoitettava hylkäämisen perusteet. Toimivaltaisten viranomaisten on tehtävä vuosittain maankäyttöä, karjan määrää ja lajia sekä lannantuotantoa ja sen vientiä koskevia hallinnollisia tarkastuksia vähintään kymmenessä prosentissa luvan piiriin kuuluvista nurmitiloista.
            
            
               2.   Toimivaltaisten viranomaisten on laadittava riskianalyysiin perustuva luvan piiriin kuuluvien nurmitilojen peltotarkastusohjelma, jossa tarkastukset tehdään sopivin väliajoin ottaen huomioon aikaisempien vuosien tarkastusten tulokset ja direktiivin 91/676/ETY täytäntöönpanolainsäädännön soveltamista koskevien yleisten pistokoetarkastusten tulokset sekä mahdolliset tiedot siitä, etteivät 6–9 artiklassa säädetyt edellytykset täyty. Peltotarkastuksia on tehtävä vuosittain vähintään kymmenessä prosentissa luvan piiriin kuuluvista nurmitiloista, ja niissä on arvioitava 6–9 artiklassa säädettyjen edellytysten täyttyminen.
            
            
               3.   Jos jonakin vuonna käy ilmi, että luvan piiriin kuuluva nurmitila ei täytä 6–9 artiklassa säädettyjä edellytyksiä, luvanhaltijaa rangaistaan kansallisten sääntöjen mukaisesti eikä luvanhaltijalle myönnetä lupaa seuraavalle vuodelle.
            
            
               4.   Toimivaltaisille viranomaisille on annettava tarvittavat valtuudet ja keinot tarkistaa, täyttyvätkö tämän päätöksen nojalla myönnetyn luvan edellytykset, jotta voidaan varmistaa 6–9 artiklassa säädettyjen edellytysten noudattaminen ennen tämän päätöksen mukaisen luvan myöntämistä ja sen myöntämisen jälkeen.
            
         
         
            12 artikla
            Kaksivuotinen uudelleentarkastelu
            
               1.   Toimivaltaisten viranomaisten on viimeistään 30 päivänä kesäkuuta 2023 toimitettava yhdessä 13 artiklassa esitetyn vuotta 2022 koskevan kertomuksen kanssa liite, joka sisältää seurantaverkostoon ja nitraattidirektiivin 91/676/ETY vaatimuksiin perustuvan pohjaveden ja pintavesien nitraattipitoisuuksia ja pintavesimuodostumien rehevöitymistilannetta koskevan seurannan tulokset, ja joista käy ilmi seuraavat seurantatiedot:
               
                           a)
                        
                        
                           50 milligrammaa litrassa ylittävät nitraattipitoisuuden keskiarvot tai nitraattipitoisuuden kasvu vuoteen 2021 verrattuna;
                        
                     
                           b)
                        
                        
                           ”rehevöitymisen” tai ”rehevöitymiselle alttiin” tilan vakaus tai heikentyminen vuoteen 2021 verrattuna;
                        
                     Ensimmäisen alakohdan a tai b alakohdan mukaisesti määritettyjen vesistöjen katsotaan olevan pilaantuneita, pilaantumisvaarassa olevia tai tilaltaan heikentyneitä. Keskiarvojen määrittämiseen käytettävien tietojen on katettava 1 tammikuuta 2020 alkava ja 31 joulukuuta 2022 päättyvä ajanjakso. Vuosien 2021 ja 2022 tietoja on verrattava keskenään muutossuuntausten arvioimiseksi.
            
            
               2.   Tämän artiklan 1 kohdassa tarkoitetun liitteen laatimisessa käytetyt tiedot on otettava direktiivillä 91/676/ETY perustetusta seurantaverkostosta.
            
            
               3.   Nitraatteja koskevan toimintaohjelman mukaisia lisätoimenpiteitä on sovellettava 1 päivästä tammikuuta 2024 alkaen alueilla, joilta vesi valuu pilaantuneisiin, pilaantumisvaarassa oleviin tai tilaltaan heikentyneisiin vesistöihin. Tämän päätöksen nojalla luvan piiriin kuuluvilla maatiloilla, jotka sijaitsevat kyseisillä alueilla, maahan levitettävä lantamäärä saa olla enintään 220 kilogrammaa typpeä hehtaaria kohden vuodessa.
            
            
               4.   Toimivaltaisten viranomaisten on ilmoitettava komissiolle viimeistään 30 päivänä syyskuuta 2023 kaksivuotisen uudelleentarkastelun tuloksista, erityisesti luvan piiriin kuuluvista alueista ja tiloista, joilla levitettävän lannan enimmäismäärä on 220 kilogrammaa typpeä hehtaaria kohden vuodessa, sekä nitraatteja koskevan toimintaohjelman mukaisista sovellettavista lisätoimenpiteistä.
            
         
         
            13 artikla
            Raportointi
            Toimivaltaisten viranomaisten on toimitettava komissiolle vuosittain viimeistään 30 päivänä kesäkuuta kertomus, johon sisältyvät seuraavat tiedot:
            
                        a)
                     
                     
                        10 artiklan 1 kohdassa tarkoitetut kartat, joista käy ilmi lupien piiriin kuuluvien nurmitilojen, karjan ja maatalousmaan prosentuaalinen osuus kaikissa kreivikunnissa (county), sekä kartat paikallisesta maankäytöstä;
                     
                  
                        b)
                     
                     
                        tulokset 10 artiklan 2 kohdassa tarkoitetusta pohja- ja pintavesien nitraatti- ja fosforipitoisuuksien seurannasta, mukaan lukien tiedot veden laadun muutossuuntauksista poikkeuksen alaisissa ja tavanomaisissa olosuhteissa sekä tiedot tämän päätöksen mukaisesti myönnetyn poikkeuksen vaikutuksista veden laatuun;
                     
                  
                        c)
                     
                     
                        tulokset 10 artiklan 2 kohdassa tarkoitetusta, maaveden typpi- ja fosforipitoisuuksia ja maaprofiilin mineraalityppeä koskevasta maaperäseurannasta poikkeuksen alaisissa ja tavanomaisissa olosuhteissa;
                     
                  
                        d)
                     
                     
                        tiivistelmä 10 artiklan 4 kohdassa tarkoitetusta tehostetusta veden laadun seurannasta saaduista tiedoista ja niiden arviointi;
                     
                  
                        e)
                     
                     
                        10 artiklan 5 kohdassa tarkoitettujen kartoitusten tulokset paikallisesta maankäytöstä sekä viljelykierroista ja maatalouskäytännöistä;
                     
                  
                        f)
                     
                     
                        10 artiklan 6 kohdassa tarkoitettujen nitraatti- ja fosforihävikkiä koskevien mallipohjaisten laskelmien tulokset;
                     
                  
                        g)
                     
                     
                        11 artiklan 1 ja 2 kohdassa tarkoitettujen hallinnollisien tarkastusten ja tilatarkastusten tulosten arviointi;
                     
                  
                        h)
                     
                     
                        eläinten lukumäärän sekä lannan tuotannon kehityssuuntaukset kustakin eläinryhmästä ja nurmitiloilla, joille lupa on myönnetty;
                     
                  
                        i)
                     
                     
                        luvan piiriin kuuluvien ja kuulumattomien nurmitilojen tarkastusten vertaileva analyysi, johon sisältyvät seuraavat tiedot:
                        
                                    —
                                 
                                 
                                    viljelystarkastukset;
                                 
                              
                                    —
                                 
                                 
                                    hallinnolliset tarkastukset;
                                 
                              
                                    —
                                 
                                 
                                    maataloustarkastukset täydentävien ehtojen puitteissa;
                                 
                              
                                    —
                                 
                                 
                                    sääntöjen noudattamatta jättämistä koskevat tilastot.
                                 
                              
                  Kertomukseen sisältyvien paikkatietojen on tarvittaessa oltava direktiivin 2007/2/EY säännösten mukaisia. Tarvittavia tietoja kerätessään Irlannin on käytettävä tapauksen mukaan asetuksen (EU) N:o 1306/2013 67 artiklan 1 kohdan mukaisesti perustetun yhdennetyn hallinto- ja valvontajärjestelmän puitteissa tuotettuja tietoja.
         
         
            14 artikla
            Soveltaminen
            Tätä päätöstä sovelletaan Irlannin toimintaohjelman kanssa, sellaisena kuin se on täytäntöönpantuna European Union (Good Agricultural Practices for Protection of Waters) Regulations 2022 -säädöksellä (Statutory Instrument N:o 113, 2022).
            Tätä päätöstä sovelletaan 31 päivään joulukuuta 2025.
         
         
            15 artikla
            Osoitus
            Tämä päätös on osoitettu Irlannille.
         
         
            Tehty Brysselissä 29 päivänä huhtikuuta 2022.
            
               
                  Komission puolesta
               
               Virginijus SINKEVIČIUS
               
                  Komission jäsen
               
            
         
         
            (1)  EYVL L 375, 31.12.1991, s. 1.
         
            (2)  Komission päätös 2007/697/EY, tehty 22 päivänä lokakuuta 2007, Irlannin pyytämän poikkeuksen myöntämisestä vesien suojelemisesta maataloudesta peräisin olevien nitraattien aiheuttamalta pilaantumiselta annetun neuvoston direktiivin 91/676/ETY mukaisesti (EUVL L 284, 30.10.2007, s. 27).
         
            (3)  Statutory Instrument N:o 378, 2006.
         
            (4)  Komission päätös 2011/127/EU, annettu 24 päivänä helmikuuta 2011, Irlannin pyytämän poikkeuksen myöntämisestä vesien suojelemisesta maataloudesta peräisin olevien nitraattien aiheuttamalta pilaantumiselta annetun neuvoston direktiivin 91/676/ETY mukaisesti tehdyn päätöksen 2007/697/EY muuttamisesta (EUVL L 51, 25.2.2011, s. 19).
         
            (5)  Statutory Instrument N:o 610, 2010.
         
            (6)  Komission täytäntöönpanopäätös 2014/112/EU, annettu 27 päivänä helmikuuta 2014, Irlannin pyytämän poikkeuksen myöntämisestä vesien suojelemisesta maataloudesta peräisin olevien nitraattien aiheuttamalta pilaantumiselta annetun neuvoston direktiivin 91/676/ETY mukaisesti (EUVL L 61, 1.3.2014, s. 7).
         
            (7)  Statutory Instrument N:o 31, 2014.
         
            (8)  Komission täytäntöönpanopäätös (EU) 2018/209, annettu 8 päivänä helmikuuta 2018, Irlannin pyytämän poikkeuksen myöntämisestä vesien suojelemisesta maataloudesta peräisin olevien nitraattien aiheuttamalta pilaantumiselta annetun neuvoston direktiivin 91/676/ETY nojalla (EUVL L 39, 13.2.2018, s. 5).
         
            (9)  Statutory Instrument N:o 605, 2017.
         
            (10)  Statutory Instrument N:o 113, 2022.
         
            (11)  Teagasc – the Agriculture and Food Development Authority, Irlanti.
         
            (12)  Euroopan parlamentin ja neuvoston direktiivi 2000/60/EY, annettu 23 lokakuuta 2000, yhteisön vesipolitiikan puitteista (EUVL L 327, 22.12.2000, s. 1).
         
            (13)  Euroopan parlamentin asetus (EU) 2018/842, annettu 30 päivänä toukokuuta 2018; sitovista vuotuisista kasvihuonekaasupäästöjen vähennyksistä jäsenvaltioissa vuosina 2021–2030, joilla edistetään ilmastotoimia Pariisin sopimuksen sitoumusten täyttämiseksi, sekä asetuksen (EU) N:o 525/2013 muuttamisesta (EUVL L 156, 19.6.2018, s. 26).
         
            (14)  Euroopan parlamentin ja neuvoston direktiivi 2007/2/EY, annettu 14 päivänä maaliskuuta 2007, Euroopan yhteisön paikkatietoinfrastruktuurin (INSPIRE) perustamisesta (EUVL L 108, 25.4.2007, s. 1).
         
            (15)  Euroopan parlamentin ja neuvoston asetus (EU) N:o 1306/2013, annettu 17 päivänä joulukuuta 2013, yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta (EUVL L 347, 20.12.2013, s. 549).
         
            (16)  Neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta (EYVL L 206, 22.7.1992, s. 7).
         
            (17)  Asia C-293/17 Coöperatie Mobilisation for the Environment ja Vereniging Leefmilieu (ECLI:EU:C:2018:882).
         
            (18)  Euroopan parlamentin ja neuvoston asetus (EU) 2021/2115, annettu 2 päivänä joulukuuta 2021, jäsenvaltioiden yhteisen maatalouspolitiikan nojalla laadittavien, Euroopan maatalouden tukirahastosta (maataloustukirahasto) ja Euroopan maaseudun kehittämisen maatalousrahastosta (maaseuturahasto) rahoitettavien strategiasuunnitelmien (YMP:n strategiasuunnitelmat) tukea koskevista säännöistä sekä asetusten (EU) N:o 1305/2013 ja (EU) N:o 1307/2013 kumoamisesta (EUVL L 435, 6.12.2021, s. 1).